ซิตี้กรุ๊ปเชียร์แบงก์ไทย
เครดิตสวิสยังคงน้ำหนักหุ้นไทยน้อยกว่าตลาด ลดจีดีพีปีนี้ปีหน้า ซิตี้กรุ๊ป
5 ก.ย. 2554

เครดิตสวิสยังคงน้ำหนักหุ้นไทยน้อยกว่าตลาด ลดจีดีพีปีนี้ปีหน้า ซิตี้กรุ๊ป 
ยกหุ้นธนาคารไทยมากกว่าตลาดเท่าจีน เชียร์ KBANK และ SCB
นักเศรษฐศาสตร์บริษัทหลักทรัพย์ (บล.) เครดิตสวิสลดการคาดการณ์ตัวเลขผลิตภัณฑ์มวลรวมในประเทศ (จีดีพี) ของประเทศไทยในปีนี้ปีหน้า ลงจาก 4.4% และ 4.8% เหลือ 3.5% และ 4.1% ตามลำดับจากประมาณการส่งออกที่ลดลงปีหน้าและยังคงให้น้ำหนักการลงทุนในตลาดหุ้นไทยน้อยกว่าตลาด
นายธีรพงษ์ วัชรพงศ์ นักวิเคราะห์ บล.ภัทรแนะนำให้ระมัดระวังในการลงทุนหุ้นไทยจากความเสี่ยงเศรษฐกิจโลก ดังนั้น ควรเลือกซื้อหุ้นรายตัว ทั้งนี้ แม้ว่ามีการถกเถียงกันว่า จะมีการปรับขึ้นประมาณการกำไรต่อหุ้นบริษัทไทยภายหลังผลประกอบการไตรมาส 2 ปีนี้ออกมาดี แต่เชื่อว่าไตรมาส 3 วงจรกำไรจะชะลอตัวลงจากการชะลอตัวของเศรษฐกิจโลกที่ลดลงมากกว่าคาด
ด้าน ซิตี้กรุ๊ป เพิ่มน้ำหนักหุ้นธนาคารพาณิชย์ไทย ขึ้นพร้อมกับหุ้นธนาคารอินโดนีเซียและอินเดีย จากมุมมองที่ดีต่อตลาดในประเทศและให้น้ำหนักลงทุนมากกว่าตลาดในหุ้นธนาคารจีนและหุ้นธนาคารไทย โดยแนะซื้อหุ้น ธนาคารกสิกรไทย (KBANK) และ ธนาคารไทยพาณิชย์ (SCB) ที่คาดว่ากำไรยังแข็งแกร่ง ท่ามกลางความไม่แน่นอนของการเติบโตสินเชื่อ โดยมีรายได้จากค่าธรรมเนียมประกันภัยที่เพิ่มขึ้น
นอกจากนั้น ยังแนะนำให้ซื้อหุ้น บริษัท ท่าอากาศยานไทย (AOT) และให้ราคาเป้าหมาย 52.40 บาท จากการเติบโตของปริมาณการบินในไทยที่เพิ่มขึ้น จากการบินของผู้โดยสารในภูมิภาคเอเชีย และขายหุ้น บริษัท การบินไทย (THAI) ที่ได้รับผลกระทบจากเศรษฐกิจโลกชะลอ
สำหรับแนวโน้มหุ้นในสัปดาห์นี้ บล.กสิกรไทย และ บริษัท ศูนย์วิจัยกสิกรไทย มองว่า ดัชนีมีโอกาสปรับตัวสูงขึ้น โดยน่าจะได้รับแรงหนุนจากแรงซื้อจากต่างชาติ แต่ต้องจับตาดูเลขเศรษฐกิจสหรัฐ 
ทั้งนี้ บล.กสิกรไทย คาด ดัชนีจะมีแนวรับที่ 1,058 และ 1,044 ขณะที่แนวต้านอยู่ที่ 1,080 และ 1,102 จุด ตามลำดับ